b'\n_START_ARTICLE_\nSmilcena Paleologina\n_START_SECTION_\nBolgarska carica\n_START_PARAGRAPH_\nSmilcena je bila h\xc4\x8derka sebastokratorja Konstantina Paleologa, polbrata bizantinskega cesarja Mihaela VIII. Paleologa in njegove \xc5\xbeene Irene Komnene Laskarine Branaine. V bolgarskem izro\xc4\x8dilu jo imenujejo  samo Smilcena (bolgarsko \xd0\xb6\xd0\xb5\xd0\xbd\xd0\xb0\xd1\x82\xd0\xb0 \xd0\xbd\xd0\xb0 \xd0\xa1\xd0\xbc\xd0\xb8\xd0\xbb\xd0\xb5\xd1\x86, Smilecova \xc5\xbeena). Njenega osebnega imena ne omenjajo._NEWLINE_Ko je Smilec leta 1292 pri\xc5\xa1el na bolgarski prestol, se je kot carica preselila iz mo\xc5\xbeeve pode\xc5\xbeelske rezidence v kraljevo pala\xc4\x8do v Trnovo. Ko je Smilec leta 1298 umrl, ga je nasledil njun mladoletni  sin Ivan. V njegovem imenu je kot regentka oblast prevzela Smilcena. _NEWLINE_Ovdovela carica je domnevno porazila mo\xc5\xbeeva brata Radoslava in Vojsila, ki sta pobegnila v Bizantinsko cesarstvo in stopila v bizantinsko slu\xc5\xbebo. Da bi se uprla gro\xc5\xbenji pred vpadom mongolskega kneza \xc4\x8cake Nogaja, je sklenila zavezni\xc5\xa1tvo z Aldimirjem, bratom nekdanjega vladarja Jurija I. Terterja, katerega je odstavil njen mo\xc5\xbe. Aldimir se je bil pripravljen poro\xc4\x8diti s Smilcenino h\xc4\x8derko Marino. Dobil  je naslov despot, kar se do takrat v Bolgariji \xc5\xa1e ni zgodilo, in velike posesti v okolici Krana._NEWLINE_Leta 1299 se je Smilcena posku\xc5\xa1ala povezati s srbskim kraljem \xc5\xa0tefanom Milutinom proti Bizantinskemu cesarstvu, vendar ji to ni uspelo, ker je srbski kralj na\xc4\x8drtoval zavezni\xc5\xa1tvo s cesarjem Andronikom II. Paleologom. Svojo h\xc4\x8derko Teodoro je poro\xc4\x8dila z najstarej\xc5\xa1im Milutinovim sinom \xc5\xa0tefanom De\xc4\x8danskim in predlagala, da se sama poro\xc4\x8di z Milutinom in mu kot doto prinese Bolgarijo, vendar jo je srbski kralj zavrnil. _NEWLINE_Smilcena ni mogla utrditi svojega polo\xc5\xbeaja. Trnovo je prepustila \xc4\x8caki Nogaju, ki se je leta 1299 razglasil za bolgarskega carja,  in se s sinom in spremstvom umaknila  na Aldimirjev dvor, kjer je ostala \xc5\xa1e potem, ko je bolgarski prestol leta 1300 zasedel Aldimirjev ne\xc4\x8dak Teodor Svetoslav. Aldimir je postal njegov zaveznik in v zameno dobil \xc5\xa1e ve\xc4\x8d posesti v okolici Krana. Smilcena je na Aldimirjevo pro\xc5\xa1njo pobegnila v Konstantinopel, kjer so jo toplo sprejeli na cesarskem dvoru. V politiki je \xc5\xa1e vedno igrala pomembno vlogo. Leta 1305 se je pri\xc5\xa1el Aldimir pogajat z Bizantinci proti svojemu ne\xc4\x8daku Teodorju  Svetoslavu. V pogajanjih je sodelovala tudi Smilcena, ko se je Aldimir \xc5\xa1e isto leto podredil novemu carju, pa je  Smilcena izginila iz zgodovinskih zapisov.'